(2013) „Син Жасмин”: Аристотеловият Култ към Средината и

Защо Много Хубаво не е на Хубаво

*(„Най-ниско най-доброто пада, мили, най-зле миришат лилиите гнили”)*

Шекспир, Сонет 94

Историята в този филм проследява живота на една красива и способна жена Жасмин Франсис (Кейт Бланшет), с много повече възможности от средното, която, обаче, свършва на пейка в парка да си говори сама. Как и защо се е случило падението й са въпроси, koito които Алън повдига с развитието на сюжета.

Сюжет: Животът на Жасмин се преобръща радикално, след като федералните служби й отнемат всичко, което притежава. А то е било много и от най-висок клас. Причината е, че всичко е било добито по незаконен начин от мъжа й, който след ареста му, се самоубива в затвора. Полицията не би имала доказателства за осъждането му, ако не го беше издала на полицията собствената му жена в изблик на яростна ревност. Хал Франсис (Алек Болдуин), макар и данъчен измамник, се е грижел за нея, а тя от скука (дори няма деца) пилее парите му до момента, в който нищо не й носи радост.

На младини Жасмин се запознала с Хал на прием, на който била най-забележителната млада дама. Хал веднага се влюбил в нея и й предложил брак. Тогава Жасмин лековито захвърля следването си по Антропология, за да се впусне в живота на яхти, екскурзии, вили, езда и скъпи глезотии. Без да се занимава повече с образованието си, ново-богаташката не работи повече особено задълбочено върху интелекта си, а предимно върху фигурата си. Между кафенетата и ресторантите, срещите с „приятелки” на обиколки по магазините и фитнес залите, просто не й остава време за четене. Така се стига до момента, в който вече не е интересна на мъжа си и той кто че по принуда започва да й изневерява с първите срещнати. Може би всеотдайната й любов към него би го задържала до нея, но такава липсва. Родена красавица, Жасмин вероятно е мислила, че вниманието на мъжете й се полага без да е необходимо и тя да направи обратен жест. Не се споменава причината поради която нямат деца, но не е показана като любяща майка на заварения си син Дани.

Дани Франсис е нищо-неподозиращ младеж, който се гордее с баща си филантроп (какъвто се показва в обществото) и се готви за следване в Харвърд. За съжаление, медийният скандал с нечистите пари на самоубилия му се баща провалят цялото му бъдеще. Благодарение на мащехата си, няма никакви средства да си позволи скъпото образование. В комбинация с опетнената семейна репутация, шансовете му за публична кариера са унищожени и той се скрива от света с приятелката си работейки в музикален магазин. Когато Жасмин го открива там, той й казва, че намразил баща си, но нея намразил повече. Така на съвестта на Жасмин тегне опропастяването на два живота. Но вместо и тя да се самоубие, решава, че ще се опита да се бори с живота и се хваща на работа в магазин за обувки. Скоро, обаче, гордостта й не може да понесе унижението да слугува на довчерашните си приятелки и напуска града.

Отправя се към Сан Франциско, където живее сестра й Джинджър (Сали Хокинс). Двете са осиновени и не може да съществува по-голяма разлика между тях. Джинджър работи в магазин за хранителни стоки и се справя с отглеждането на двете си деца сама след раздялата с мъжа си. Навремето той спечелил огромна сума пари от лотарията и двамата започнали да таят надежди, че ако ги инвестират правилно, ще се приобщят към света на богатите, към който принадлежала Жасмин. Като нейна сестра тя предложила Хал да ги консултира какво да правят с парите си и така Джинджър и мъжът й загубили лотарийната награда без дори да могат да й се порадват. Оттогава отношенията между сестрите не са идеални, пък и са принадлежали към различни класи. Но окаяното положение на Жасмин буди съчувствието на Джинджър и тя й предлага да се настани у тях докато си стъпи на краката.

Жасмин се опитва да си спомни в какво я е бивало и стига до заключението, че към днешна дата има усет само към красивите вещи и неща. На възраст от 45 плюс решава да започне онлайн бакалавър по интериорен дизайн, дори се записва на курс по компютри и започва да учи. Но скоро се отказва като вижда колко много време и усилия й отнема. Тя е отвикнала на такова напрежение. Освен това, всички тези уроци струват пари и й се налага да работи. Намира си място като секретарка в дентален кабинет. Там, за съжаление, не се задържа дълго, защото зъболекарят й е хвърлил око, а на нея не й е приятно. Тя е свикнала на джентълменско отношение и не може да преглътне, че я третират като подчинена. Приема закачките като сексуален тормоз и напуска с гръм и трясък. След този инцидент Жасмин трябва да посрещне истината, че в тази нова ситуация прекаленият й стил и интелект я правят неспособна да се държи адекватно на случващото се. Стига до извода, че е безсмислено да се опитва да стане работещо момиче като сестра си. Това е просто невъзможно, дори и да й се искаше. Това, което досега е работила с успех е да бъде представителна съпруга на успяващ мъж. Единственото, от което се нуждае към изтънчените си маниери и вкус, е да намери такъв мъж отново.

Това не й се отдава трудно. Още на първото парти, на което я кани съученичка от курса, привлича вниманието на Дуайт Уестлейк – дипломат на високо ниво с бъдещ пост във Виена. Това е идеалната възможност на Жасмин да избяга далеч от миналото си, при това в европейска културна столица. Но прави грешката да не разкрие истинското си минало. Вероятно от страх да не разбере Дуайт що за човек е и да я зареже, се представя под друго име, а мъжът й - за починал лекар. Така без да му трябват повече подробности за Жасмин, той се решава на годеж. Късметът й изневерява когато, точно пред магазина за годежни пръстени, я среща бившият мъж на сестра й. Той още не е забравил, как преди години тя му е отнела единствения шанс за по-добър живот на семейството му. Без да спестява нищо на Дуайт, само в няколко изречения разкрива самоличността и делата на бъдещата му жена. Дуайт й иска обяснение, Жасмин е съсипана. Връща се в дома на сестра си, където изпада в нервна криза, и полудява. Не може да търпи да гледа бедняшката обстановката и елементарните забавления на събралите се в къщата хора. Изтърсва някаква лъжа, че ще се махне оттам с Дуайт завинаги. Без да им разказва за провала си, а отричайки фактите дори пред себе си, Жасмин тръшва врата и излиза да се разходи на чист въздух. Сяда на пейка в парка и в тотален нервен срив, започва да си говори сама.

Така една жена с всички благоприятни обстоятелства се оказва виновна за разпадането на собственото си семейство и семейството на сестра й, смъртта на съпруга си, провала на заварения си син и живота на още поне 4 души. Това се подрежда така не защото тя е направила нещо (вдигнала е телефона и се е свързала с ФБР за да предаде мъжа си), а защото не е направила много неща преди това. Не е завършила образованието си, което би й помогнало да има собствена кариера, паралелно с кариерата на мъжа си, ако не може да има деца или не желае да става домакиня. Вместо да положи тези усилия, тя се обляга на по-лесния вариант, който обаче в крайна сметка струва по-скъпо. Ако обичаше мъжа си и имаше желание да му помогне (дори и да не му ражда деца), можеше да си разделят работата и да я направят по-прозрачна. Ако тя беше реализирала добродетелите, на които е носител, можеше да настоява да управляват честен бизнес. С нейният интелект това не би било толкова трудно. Но тя е предпочела нищо да не прави, а гузният й мъж да я обсипва с подаръци. Това не й стига, ами го обвинява за изневерите му, не защото й пука за емоционалния живот на Хал, а защото истината, че тя не заслужава да бъде повече обичана я удря по честолюбието и самомнението й. Филмът няма щастлив край за главната героиня, но все пак показва раздаването на някаква справедливост, че човек свършва където е заслужил.

Връзката, която правя между филма и етиката на Аристотел е поради показването чрез житейски примери как твърде хубаво не е на хубаво, ако липсва балансиращата всички добродетели справедливост. Тя накрая възтържествува, но наказва именно тази от двете сестри с по-големи природни заложби. Джинджър като прототип на средината е показана щастлива, въпреки по-тежкия си начин на живот. Тя е намерила друг мъж, който да и помага в грижите за децата и той я обича истински. Под влиянието на вече пристрастената към охолство Жасмин, Джинджър изневерява на приятеля си, но в последствие се разкайва и с радост прегръща живота си такъв какъвто е. Тя не страда от ламтежи по неща, които не може да си позволи и приема, че получава каквото заслужава без да преписва знак на равенство между материална задоволеност и емоционална удовлетвореност. Жасмин, от друга страна, е била твърде умна, твърде хубава, твърде изнежена за условията, които я подмамват да се осланя на даденостите си без да работи върху себе си. Изисква се огромна доза самосъзнание от превъзхождащия да се снишава до останалите и когато условията не го задължават да го прави, се изкривява до степен, до която е лишен от всякаква възможност за приспособяване към истинските неща в живота.

Тук тълкуването на добродетелите на Аристотел не би подразбирало загърбване на високите морални цели, с оглед по-добро приспособяване към средата, а напротив – изисква енергоемкото, съзнателно поддържане на високите стойности. В противен случай, справедливостта автоматично изпълнява своята регулаторна функция и хармонизира дефицита на други добродетели, като създава условия те да се проявят. Например, ако Жасмин в миналото си е била безразсъдна спрямо близките си и не им е оказвала нужната емоционална и интелектуална подкрепа, новата й ситуация й предоставя възможност за реванш. Тя има всички шансове да компенсира пропуснатото време със сестра си, да работи върху себе си, макар и в по-неблагоприятни условия от предишните. Ако разбирането като нещо хубаво, приемем за вярна поговорката „който не разбира от добро, разбира от лошо” и очакваме Жасмин така да разбере някои закони на живота начертани от Аристотел, то филмът има хубав край.